በሀገራችን በ150 ወባማ ወረዳዎች የጸረወባ መድሐኒት ርጭት እየተካሄደ ነው
በሀገራችን በ150 ወባማ ወረዳዎች ላይ የጸረ ወባ መድሐኒት ርጭት በስፋት እየተካሄደ መሆኑን ጤና ጥበቃ ሚኒስቴር አስታወቀ ፡፡ክረምትን ተከትሎ የሚመጣው የወባ በሽታ ለመከላከል በአገሪቱ ከ150 በላይ በሚሆኑ ወባማ ወረዳዎች በሚገኙ በ4 ነጥብ 5 ሚሊየን ቤቶች ላይ የጸረ ወባ መድሃኒት ርጭት ከትናንት አንስቶ በስፋት እየተካሄደ መሆኑን የሚኒስቴሩ የወባ ፕሮግራም ባለሙያ አቶ ደረጀ ድሉ ለዋልታ ገልጸዋል  ፡፡ለዚህም ማስፈጸሚያ ከግማሽ ቢሊየን ብር በላይ ወጪ ከሀገር ውስጥና ከውጭ የተገዛው 950 ሺህ ኪሎግራም ጸረ ወባ መድሃኒት ውስጥ ከክልሎች ወደ ወረዳዎች መጓጓዙን አስታውቀዋል ፡፡ባለፈው አንድ ዓመት ተኩል የተሰራጩት 32 ሚሊየን የአልጋ አጎበሮችም ህብረተሰቡ በአግባቡ እንዲጠቀምባቸው የግንዛቤ ማስጨበጫ ስራዎች መከናወናቸውን ነው የጠቀሱት ፡፡በርጭቱ፣በአልጋ አጎበሩና በአከባቢ ቁጥጥር ስራው በመላ ወባማ የሀገሪቱ ክፍል የሚገኘው ከ54 ሚሊየን በላይ ህዝብ ከወባ በሽታ ይጠበቃል ተብሎ እንደሚገመት አቶ ደረጀ ገልጸዋል ፡፡የወባ ወረርኝ ሳይታሰብ ሊቀሰቀስ ስለሚችል ህብረተሰቡ ቤቱን ከፍቶ በማስረጨትና አከባቢውን በማጽዳት ረገድ እንዲረባረብም ጥሪ አስተላልፈዋል፡፡